Správa Komisie - Správa o politike hospodárskej súťaže za rok 2007 {SEC(2008)2038} /* KOM/2008/0368 v konečnom znení */





[pic] | KOMISIA EURÓPSKYCH SPOLOČENSTIEV | V Bruseli 16.6.2008 KOM(2008) 368 v konečnom znení SPRÁVA KOMISIE Správa o politike hospodárskej súťaže za rok 2007{SEC(2008)2038} 1. Politika hospodárskej súťaže sa v roku 2007 niesla v znamení zlepšovania fungovania trhov v prospech európskych spotrebiteľov a firiem . To okrem iného znamenalo vyšetrovanie a sankcionovanie anti-súťažného konania účastníkov trhu, ako aj riešenie trhových štruktúr pôsobiacich proti hospodárskej súťaži a reguláciu všetkých kľúčových sektorov hospodárstva. Politika hospodárskej súťaže bola ďalej zakotvená v preklenovacom programe hospodárskej reformy Komisie – v lisabonskej stratégii. 2. Prvý oddiel tejto správy poskytuje prehľad o tom, ako sa ďalej vyvíjali a uplatňovali nástroje politiky hospodárskej súťaže , najmä antitrustové pravidlá, pravidlá upravujúce fúzie a pravidlá o štátnej pomoci. Druhý oddiel sa zameriava na to, ako sa používali tieto a ďalšie nástroje vo vybraných sektoroch . Tretí oddiel obsahuje prehľad o spolupráci v rámci Európskej siete pre hospodársku súťaž (ďalej len „ECN“) a s vnútroštátnymi súdmi . Štvrtý oddiel je venovaný medzinárodnej činnosti . Napokon piaty oddiel stručne opisuje medziinštitucionálnu spoluprácu . Ďalšie informácie možno nájsť v podrobnom Pracovnom dokumente útvarov Komisie a na internetovej stránke Generálneho riaditeľstva pre hospodársku súťaž[1]. 1. NÁSTROJE 1.1. Antitrustová politika – články 81 a 82 Zmluvy o ES 1.1.1. Formovanie pravidiel a politiky 3. Okrem sankcií trestajúcich a odlaďujúcich kartely sú nevyhnutné účinné opatrenia proti tejto najškodlivejšej forme konania proti hospodárskej súťaži vyžadujúce podnety, aby účastníci oznamovali kartely. Politika zhovievavosti Komisie stimuluje účastníkov kartelov na oznamovanie ich nelegálnych činností. V decembri 2006 sme boli svedkom uvedenia zrevidovaného oznámenia o zhovievavosti (oznámenie z roku 2006)[2]. Toto je tretie oznámenie o zhovievavosti po predchádzajúcich verziách z roku 1996 a 2002. Na základe oznámenia z roku 2006, od dátumu jeho uvedenia do konca roku 2007, Komisia obdržala 20 žiadostí o imunitu[3] a 11 žiadostí o zníženie pokút. 4. Zelená kniha Komisie z roku 2005 o žalobách o náhradu škody za porušenie antitrustových pravidiel EÚ získala silnú podporu v uznesení Európskeho parlamentu, ktorý Komisiu vyzýva, aby pripravila bielu knihu s podrobnými návrhmi na zabezpečenie účinnejších nárokov na náhradu škody za porušenie antitrustových pravidiel[4]. Pri príprave bielej knihy Komisia v širokej miere konzultovala predstaviteľov vlád členských štátov, sudcov vnútroštátnych súdov, zástupcov priemyslu, spotrebiteľské združenia, zastupiteľov právnickej obce a mnohé ďalšie zainteresované strany. 1.1.2. Uplatňovanie pravidiel 5. Komisia naďalej prikladala vysokú prioritu odhaľovaniu, vyšetrovaniu a sankcionovaniu kartelov so zameraním na výrazne ťažké kartely , najmä kartely s európskym alebo celosvetovým rozsahom. Komisia vydala osem konečných rozhodnutí[5], v ktorých sankcionovala 41[6] podnikov v celkovej výške 3 334 mil. EUR (v porovnaní so siedmimi konečnými rozhodnutiami z roku 2006, v ktorých sankcionovala 41[7] podnikov v celkovej výške 1 846 mil. EUR). V prípade Výťahy a eskalátory Komisia uložila doteraz najvyššiu pokutu v prípade kartelu (992 mil. EUR), ako aj najvyššiu pokutu za účasť na karteli na jeden podnik (477 mil. EUR [8]). 6. Komisia odhalila viacero kartelov z vlastného podnetu. Nedávne prípady Výťahy a eskalátory , Zapínadlá , Profesionálne videonosiče a Ploché sklo dokazujú, že hoci je politika zhovievavosti Komisie účinným nástrojom odhaľovania kartelov, Komisia nie je pri odhaľovaní kartelového konania závislá od dôkazov poskytnutých žiadateľmi o zhovievavosť. Komisia naďalej kladie veľký dôraz na ex officio vyšetrovania, ktoré môžu vzísť z monitorovania trhu, sektorových prieskumov, sťažností a informácií vnútroštátnych orgánov hospodárskej súťaže v rámci európskej siete pre hospodársku súťaž. 7. Komisia nadviazala na prieskum sektora finančných služieb, ktorý sa začal v roku 2005 rozhodnutiami o zákazoch podľa článku 81 Zmluvy o ES v Groupement des Cartes Bancaires, Morgan Stanley/Visa a MasterCard, pričom sa všetky tieto prípady týkajú systémov platobných kariet (pozri bod 2.2.). 8. Komisia naďalej sankcionovala zneužívanie dominantného postavenia , najmä v sieťových odvetviach, ktoré sú pre európsku konkurencieschopnosť kľúčové. Dňa 4. júla prijala Komisia rozhodnutie proti úradujúcemu španielskemu telekomunikačnému prevádzkovateľovi Telefónice za veľmi závažné zneužitie jeho dominantného postavenia na španielskom širokopásmovom trhu. Uložená pokuta dosiahla sumu 151 875 000 EUR. Správanie sa týkalo stláčania rozpätia zisku firmou Telefónica medzi veľkoobchodnými cenami, ktoré účtovala konkurentom, a maloobchodnými cenami, ktoré účtovala svojim zákazníkom v rokoch 2001 až 2006. 9. Dňa 11. októbra prijala Komisia rozhodnutie podľa článku 9, ktoré sa týkalo dlhodobých zmlúv na dodávky plynu uzavretých firmou Distrigas v Belgicku. Podľa tohto rozhodnutia Komisia považuje do roku 2011 za právne záväzný súbor záväzkov, ktoré ponúkol Distrigas na riešenie obáv nastolených Komisiou počas vyšetrovania podľa článku 82. Cieľom týchto záväzkov je zabezpečiť, aby Distrigas nezaviazal nadmernú časť zákazníkov na viac ako rok vopred, pričom firme Distrigas umožňuje maximálnu pružnosť v riadení jeho zákazkového portfólia. 1.2. Štátne opatrenia 10. V júni Komisia ukončila konanie o porušení podľa článku 226 Zmluvy o ES proti Českej republike, ktorá obmedzila právomoc českého úradu pre ochranu hospodárskej súťaže uplatňovať články 81 a 82 Zmluvy o ES na konanie proti zneužívaniu hospodárskej súťaži v sektore elektronických komunikácií[9]. Po odôvodenom posudku bolo v marci[10] sporné ustanovenie českého zákona o hospodárskej súťaži zrušené a v súčasnosti môže český úrad pre ochranu hospodárskej súťaže v plnej miere uplatňovať pravidlá hospodárskej súťaže EÚ. 11. Získanie spoločnej kontroly firiem Enel a Acciona nad firmou Endesa bolo Komisii oznámené 31. marca a schválené 5. júla bez ďalších podmienok. Keď však Enel a Acciona žiadali španielsky regulačný orgán pre energetiku o schválenie svojej akvizície, regulačný orgán podmienil schválenie transakcie niekoľkými povinnosťami. Dňa 5. decembra prijala Komisia rozhodnutie na základe článku 21 nariadenia ES o fúziách [11] vyhlásujúc, že rozhodnutie regulačného orgánu - po čiastočnej úprave - porušuje uvedené ustanovenie. 1.3. Kontrola fúzií 1.3.1. Formovanie pravidiel a politiky 12. V snahe poskytnúť lepšie pokyny v otázkach právomoci pri kontrole fúzií Komisia 10. júla prijala konsolidované oznámenie Komisie o právomoci podľa nariadenia o fúziách („oznámenie o právomoci“ alebo „oznámenie“)[12]. Oznámenie o právomoci nahrádza štyri predchádzajúce oznámenia z roku 1998[13], ktoré sa zaoberajú otázkami právomoci od roku 1998 podľa predchádzajúceho nariadenia o fúziách č. 4064/89. S výnimkou postúpených prípadov sa preto nové oznámenie zaoberá v jednom dokumente všetkými otázkami právomoci, ktoré sú relevantné pre ustanovenie kompetencie Komisie podľa nariadenia o fúziách. 13. Dňa 28. novembra Komisia prijala usmernenia o posúdení nehorizontálnych fúzií podľa nariadenia o fúziách. Medzi nehorizontálne fúzie patria vertikálne fúzie ako napríklad akvizícia dodávateľa zákazníkom (napríklad keď výrobca automobilov nadobudne dodávateľa prevodoviek) a konglomerátne fúzie, ktoré sa týkajú spoločností, ktorých činnosti sa navzájom dopĺňajú alebo inak súvisia (napríklad spoločnosť vyrábajúca holiace strojčeky kúpi spoločnosť vyrábajúcu penu na holenie). Usmernenia o nehorizontálnych fúziách dopĺňajú súčasné usmernenia o horizontálnych fúziách, ktoré sa zaoberajú fúziami spoločností súťažiacich na rovnakom trhu. 14. S cieľom objasniť svoju politiku pokiaľ ide o opravné prostriedky v kontrole fúzií, Komisia začala verejnú konzultáciu o návrhu revidovaného oznámenia o opravných prostriedkoch. Opravné prostriedky sú modifikáciami fúzie navrhovanej zlučujúcimi sa stranami na elimináciu potenciálnych obáv identifikovanými Komisiou týkajúcich sa hospodárskej súťaže. Revidované oznámenie o opravných prostriedkoch aktualizuje a nahrádza súčasné oznámenie. 1.3.2. Uplatňovanie pravidiel 15. Počet fúzií oznámených Komisii dosiahol rekordnú úroveň 402, čo predstavuje nárast o viac ako 12 % v porovnaní s 356 transakciami oznámenými v roku 2006. V poslednom štvrťroku počet oznámení poklesol v porovnaní s predchádzajúcimi štvrťrokmi ako aj posledným štvrťrokom 2006. V roku 2007 prijala Komisia spolu 396 konečných rozhodnutí, z ktorých 368 bolo uzavretých v prvej fáze bez podmienok. Z týchto bezpodmienečných rozhodnutí v prvej fáze bolo 238 (čiže 65 %) prijatých zjednodušeným postupom. Ďalších 18 transakcií bolo v 1. fáze prijatých s podmienkami. 16. Po hĺbkových vyšetrovaniach v 2. fáze bolo prijatých desať rozhodnutí. Päť z nich bolo uzavretých bez podmienok a štyri s podmienkami. Jedna transakcia – horizontálna fúzia zahŕňajúca navrhované prevzatie Aer Lingus firmou Ryanair – bola zakázaná (pozri bod 2.7.). 1.4. Kontrola štátnej pomoci 1.4.1. Formovanie pravidiel a politiky 17. Komisia pokračovala v implementácii akčného plánu štátnej pomoci začatého v roku 2005. Komisia prijala novú metódu na stanovenie referenčných a diskontných sadzieb[14], ktorá tým, že zohľadňuje osobitnú situáciu spoločnosti alebo projektu je lepšie zosúladená s trhovými zásadami. 18. Komisia začala konzultácie o návrhu všeobecného nariadenia o skupinových výnimkách („VNSV“) v oblasti štátnej pomoci[15]. Toto nariadenie zjednoduší a skonsoliduje do jedného textu päť existujúcich skupinových výnimiek pomoci pre MSP, pomoci pre výskum a vývoj v prospech MSP, pomoci pre zamestnanosť, pomoci pre odborné vzdelávanie a regionálnej pomoci. Okrem toho sa rozšíri pôsobnosť existujúcich skupinových výnimiek o určité kategórie novej pomoci. Predpokladá sa, že Komisia prijme VNSV v júni 2008. 19. Dňa 13. júna sa Komisia rozhodla predĺžiť platnosť svojho kinematografického oznámenia z roku 2001 najneskôr do 31. decembra 2009. Kinematografické oznámenie obsahuje pravidlá štátnej pomoci pre kinematografické a iné audiovizuálne diela. 20. V roku 2007 Komisia rovnako začala postup revízie oznámenia Komisie o uplatňovaní článkov 87 a 88 Zmluvy o ES na štátnu pomoc vo forme záruk . Návrh oznámenia i) objasňuje podmienky súvisiace s existenciou či neexistenciou pomoci vo forme záruk a ii) kvantifikuje príslušnú sumu pomoci na základe trhových referencií a analýzy rizika. Prijatie nového oznámenia Komisiou sa očakáva do konca mája 2008. 1.4.2. Uplatňovanie pravidiel 21. Po výnimočne vysokom počte notifikácií štátnej pomoci v roku 2006 (922) členské štáty v roku 2007 notifikovali 777 nových prípadov[16]. Toto číslo je avšak stále podstatne vyššie ako v rokoch 2004 a 2005. Okrem toho je znižovanie v súlade so záväzkom Komisie uľahčiť poskytovanie pomoci prostredníctvom skupinových výnimiek a zamerať politiku na tie typy pomoci, ktoré najviac narúšajú hospodársku súťaž. V roku 2007 mohli členské štáty zaviesť viac ako 1 100 opatrení bez predchádzajúcej notifikácie Komisii[17]. To je porovnateľné so 410 opatreniami skupinových výnimiek v roku 2006. 22. V roku 2007 Komisia prijala 629 konečných rozhodnutí o štátnej pomoci[18]. Vo veľkej väčšine prípadov schválila Komisia opatrenia bez formálneho zisťovania, lebo dospela k záveru, že skúmaná pomoc je zlučiteľná s pravidlami štátnej pomoci (87 % všetkých rozhodnutí v roku 2007) alebo nepredstavuje štátnu pomoc (5 % všetkých rozhodnutí). 23. Komisia v roku 2007 uverejnila dve vydania hodnotiacej tabuľky štátnej pomoci[19]. Aktualizácia z jesene 2007[20] ukazuje, že členské štáty sa za posledných šesť rokov priblížili k cieľu Európskej rady udeľovať menej a lepšie cielenej štátnej pomoci . Najmä členské štáty EÚ-10 progresívne preorientovali svoju štátnu pomoc smerom k horizontálnym cieľom spoločného záujmu ako je regionálny rozvoj, výskum a vývoj, MSP a ochrana životného prostredia. 24. V roku 2007 Komisia schválila mapy regionálnej pomoci [21] Bulharska a Rumunska, ako aj Belgicka, Cypru, Dánska, Francúzska, Talianska, Holandska a Portugalska. V dôsledku toho sú teraz schválené mapy regionálnej pomoci, ktoré sa týkajú obdobia rokov 2007 –2013, pre všetky členské štáty. Komisia schválila regionálnu pomoc pre viacero veľkých investičných projektov [22]. 25. Notifikácie štátnej pomoci na výskum, vývoj a inovácie, o ktorých nebolo nerozhodnuté do 1. januára, ako aj nové notifikácie prijaté v priebehu vykazovaného roka boli hodnotené na základe nového rámca [23]. Komisia schválila 48 notifikovaných schém pre výskum a vývoj a/alebo inovácie. Okrem toho schválila štyri ad hoc opatrenia pomoci pod prahom pre podrobné hodnotenie podľa kapitoly 7 rámca. Komisia prijala osem rozhodnutí s použitím podrobného hodnotenia veľkých súm pomoci pre projekty podľa kapitoly 7. Schválila viaceré projekty financované francúzskou agentúrou pre priemyselné inovácie[24]. Komisia schválila 19 notifikovaných schém podľa usmernení pre rizikový kapitál[25]. 26. Hoci sa nariadenie o skupinových výnimkách[26] týka pomoci na odborné vzdelávanie , Komisia je oprávnená hodnotiť projekty nad 1 mil. EUR. V prípade GM Antverp [27] Komisia rozhodla o nezlučiteľnosti časti notifikovanej pomoci, lebo by slúžila financovaniu vzdelávacích činností, ktoré by príjemca vykonal aj tak, aj bez pomoci. V prípade Fiat [28] a Club Med Guadeloupe [29] Komisia považovala pomoc za nevyhnutnú a zlučiteľnú. V prípade DHL Lipsko/Halle [30] začala Komisia vyšetrovanie, lebo mala pochybnosti, či by DHL neposkytol svojim zamestnancom odborné vzdelávanie aj bez pomoci. 27. Dňa 10. októbra Komisia začala konanie vo veci formálneho zisťovania so zreteľom na daňový stimul na akvizíciu významných účastníkov zahraničných spoločností španielskymi spoločnosťami [31]. Daňové opatrenie umožňuje španielskym spoločnostiam 20 rokov amortizovať goodwill vyplývajúci z akvizície významných podielov v zahraničných spoločnostiach, pričom goodwill prameniaci z domácich akvizícií nemá výhodu z podobného opatrenia. 28. Pomoc na záchranu a reštrukturalizáciu pre firmy v ťažkostiach možno považovať za legitímnu len pri splnení prísnych podmienok. Počas roku 2007 Komisia uplatňovala zmenené a doplnené pravidlá ustanovené v usmerneniach pre záchranu a reštrukturalizáciu z roku 2004. 29. Vo viacerých prípadoch pomoci na záchranu Komisia opäť zdôraznila, že takáto pomoc nie je ničím viac než dočasným opatrením na uľahčenie vypracovania plánu na reštrukturalizáciu alebo likvidácie spoločnosti. Na základe toho Komisia v určitých prípadoch začala konanie vo veci formálneho zisťovania, lebo pomoc na záchranu nebola splatená v rámci štatutárnej šesťmesačnej lehoty a nebol predložený seriózny plán reštrukturalizácie[32]. Komisia schválila viaceré prípady pomoci na reštrukturalizáciu[33]. V ostatných prípadoch Komisia považovala pomoc za nezlučiteľnú[34] alebo začala konanie vo veci formálneho zisťovania z dôvodu pochybností týkajúcich sa zlučiteľnosti[35]. 30. Komisia urobila výrazný pokrok v dosahovaní účinnejšieho a bezodkladného vykonávania rozhodnutí o vymáhaní . Počet rozhodnutí o vymáhaní čakajúcich na vykonanie sa znížil zo 60 na konci roka 2006 na 47 na konci roka 2007. Všetkých 23 prípadov vymáhania bolo uzavretých, pričom v roku 2007 bolo prijatých 9 nových rozhodnutí o vymáhaní. Z 8,9 mld. EUR neoprávnenej a nezlučiteľnej pomoci, ktorú bolo potrebné vymôcť podľa rozhodnutí prijatých od roku 2000, bolo do konca roku 2007 skutočne splatených 8,2 mld. EUR (t. j. 91,2 % celkovej sumy). Okrem toho bolo splatených ďalších 2,4 mld. EUR v úrokoch. Judikatúra a politika v tejto oblasti bola zhrnutá aj v oznámení[36]. 1.5. Úloha politiky hospodárskej súťaže v širšom politickom rámci 31. Dňa 11. decembra Komisia zrevidovala lisabonskú stratégiu[37] a urobila návrhy so zreteľom na ďalší trojročný cyklus ( 2008 – 2010)[38]. V revízii sa navrhuje ďalej zakotviť hospodársku súťaž do širšieho rámca lisabonskej stratégie . Osobitný dôraz sa kladie na potrebu zlepšenia sektorového monitorovania trhu a zlepšenie regulácie kde je to nevyhnutné, najmä čo sa týka na kľúčových služieb a sieťových odvetiev[39]. Tieto návrhy sú v súlade s revíziou jednotného trhu, ktorú vykonala Komisia v roku 2007. Význam reforiem v oblasti hospodárskej súťaže odráža veľký počet – v relatívnom aj absolútnom vyjadrení – odporúčaní navrhnutých na schválenie Radou podľa článku 99 Zmluvy o ES[40]. 32. V revízii sa napríklad navrhuje, aby politika hospodárskej súťaže prispievala k cieľom lisabonskej stratégie v sektore plynu, elektrickej energie a finančných služieb prostredníctvom nadviazania na sektorové prieskumy z roku 2005[41]. Politika hospodárskej súťaže sa považuje za doplnkový nástroj aj v súvislosti so snahou zvýšiť úsilie včas zabezpečiť interoperabilitu a normalizáciu. Revízia uvádza „pravidlá hospodárskej súťaže“ aj v rámci politík, v ktorých môže EÚ prispieť osobitnou expertízou, ktorá môže byť prospešná jej kľúčovým partnerom. Ide o úzke prepojenie s potrebou zabezpečiť spravodlivú hospodársku súťaž a rovnaké podmienky na medzinárodnej úrovni[42]. 2. VÝVOJ SEKTOROV 2.1. Energetika 33. V záverečnej správe o prieskume sektora na európskych trhoch s plynom a elektrickou energiou, ktorá bola prijatá 10. januára[43], sa dospelo k záveru, že mnohé energetické trhy i) sú naďalej priveľmi koncentrované; ii) charakterizované vysokým stupňom vertikálnej integrácie (najmä vo forme nedostatočného rozdelenia sieťových a dodávateľských činností), ako aj nedostatkom iii) cezhraničnej integrácie a cezhraničnej hospodárskej súťaže a iv) transparentnosti. 34. Na základe týchto zistení Komisia predložila 19. septembra návrh tretieho liberalizačného balíka týkajúceho sa európskych trhov s plynom a elektrickou energiou[44]. Ten sa sústreďuje najmä na i) účinné rozdelenie prenosových sietí; ii) posilnenie právomocí a nezávislosti regulačných orgánov, iii) spoluprácu medzi regulačnými orgánmi a iv) spoluprácu medzi prevádzkovateľmi prenosových systémov. 35. V oblasti antitrustu sa Komisia – v úzkej spolupráci s vnútroštátnymi orgánmi pre hospodársku súťaž[45] zamerala na prípady vylúčenia a kolúzie (rozdelenia trhu) v energetickom a plynárenskom sektore, ktoré sa zaoberajú hlavnými oblasťami zlyhania trhu. Prípady vylúčenia sa zaoberajú postupmi v rámci hodnotového reťazca vrátane vylúčenia na nadväznom trhu prostredníctvom dlhodobých zmlúv so spotrebiteľmi energie, nekalé praktiky s cieľom zabrániť konkurentom vstup do sietí (napr. nahromadením kapacity siete a neinvestovaním), vylúčenie konkurencie z maloobchodných trhov s elektrickou energiou zvyšovaním nákladov súperov prostredníctvom vyrovnávacieho systému[46], vylúčenie na nadväznom trhu prostredníctvom kontroly nad infraštruktúrou dovozu plynu a dlhodobými dohodami o dodávkach plynu. Ďalšie vyšetrované otázky zahŕňajú napríklad obvinenia z manipulácie s cenami na trhoch s elektrickou energiou prostredníctvom prerušenia dodávok kapacity výrobcami. V Taliansku[47], Španielsku[48] a Francúzsku Komisia zistila náznaky, že regulované tarify elektrickej energie môžu byť štátnou pomocou pre veľkých a stredných podnikových spotrebiteľov elektrickej energie. 2.2. Finančné služby 36. Dňa 10. januára uverejnila Európska komisia záverečnú správu zo svojho prieskumu sektora retailového bankového trhu EÚ [49], ktorá obsahovala platobné karty, (nekartové) platobné systémy, bežné účty a súvisiace služby. Zistenia potvrdili, že trhy sú naďalej fragmentované pozdĺž vnútroštátnych hraníc, čím sa obmedzuje výber spotrebiteľa a čo vedie to k vyšším nákladom na bežné účty, pôžičky alebo platby. Zistilo sa, že vysoké stupne variácie cien, rozpätí zisku a predajných vzorov medzi členskými štátmi a vysoké stupne homogenity v rámci členských štátov naznačujú pretrvávajúce regulačné alebo behaviorálne prekážky hospodárskej súťaže. 37. Kanálmi európskeho odvetvia platobných kariet preteká ročne 1 350 mld. EUR, čo generuje odhadom 25 mld. EUR na poplatkoch pre banky. Odvetvie platobných kariet je vysoko koncentrované, a to znamená vysoké poplatky a ziskovosť. Pravidlá, ktorými sa siete riadia (vrátane duopolu Visa/MasterCard a vnútroštátnych kartových systémov prevádzkovaných hlavnými domácimi bankami) spôsobujú problémy v rámci hospodárskej súťaže. 38. Dňa 3. októbra Komisia uložila pokutu spoločnosti Visa International a Visa Europe (Visa) vo výške 10,2 mil. EUR za odmietnutie prijatia za člena spoločnosť Morgan Stanley od marca 2000 do septembra 2006[50]. 39. V rozhodnutí zo 17. októbra dospela Komisia k záveru, že spoločnosť Groupement des Cartes Bancaires (CB) porušila článok 81 Zmluvy[51]. Komisia zistila, že spoločnosť Groupement prijala cenové opatrenia brániace vydávaniu kariet určitými členskými bankami vo Francúzsku za konkurenčné sadzby, a tým udržiavala cenu platobných kariet umelo na vysokej úrovni a zvýhodnila veľké francúzske banky. 40. Komisia prijala 19. decembra rozhodnutie zakazujúce multilaterálne výmenné poplatky MasterCard za cezhraničné kartové platby spotrebiteľskými kreditnými a debetnými kartami MasterCard a Maestro medzi členskými štátmi Európskeho hospodárskeho priestoru (výmenné poplatky v rámci EHP)[52]. 41. Dňa 25. septembra prijala Komisia záverečnú správu o prieskume sektora poistenia podnikateľských subjektov [53], ktorá vyšla spolu s komplexným pracovným dokumentom útvarov Komisie, ktorý obsahoval úplné zistenia. V oblasti štátnej pomoci Komisia vyhlásila 18. júla dva zostávajúce prípady rekapitalizácie v nemeckom sektore Landesbank (WestLB a Nord/LB) za vyhovujúce testu súkromného investora v trhovom hospodárstve [54]. V lete začala na niektoré európske banky vážne dopadať americká kríza , ktorá si vyžadovala pomerne veľké verejné podporné opatrenia na udržanie bánk nad vodou. Komisia začala vyšetrovanie v dvoch prípadoch týkajúcich sa nemeckých bánk IKB a Sachsen LB. Ohľadne banky Northern Rock v Spojenom kráľovstve bolo prijaté rozhodnutie 5. decembra vyhlasujúce pomoc na záchranu za zlučiteľnú s pravidlami štátnej pomoci[55]. Skúmajú sa aj následné dodatočné opatrenia na podporu Northern Rock. 42. Dňa 9. októbra prijala Rada Ecofin závery, ktoré navrhujú rad opatrení na zlepšenie podmienok finančnej stability, ktoré mimo iného vyzvali Komisiu a členské štáty, aby spoločne pracovali na objasnení, kedy môže Komisia podľa Zmluvy a pravidiel štátnej pomoci považovať bankovú krízu za „vážne narušenie hospodárstva“. Komisiu ďalej vyzvali, aby posúdila postupy zjednocovania so zameraním na spôsob rýchleho riešenia žiadostí o štátnu pomoc za kritických okolností. 43. Pokiaľ ide o fiškálnu pomoc , Komisia 7. februára začala konanie vo veci formálneho zisťovania týkajúce sa „úrokov v rámci skupiny“ (Groepsrentebox) oznámené holandskými orgánmi[56]. Dňa 21. marca Komisia začala aj konanie proti podobnému systému, ktorý už platil v Maďarsku[57]. Obidva systémy znižujú daňové zaťaženie spoločností vzhľadom na čistý zostatok úroku prijatého od pridružených spoločností a zaplateného týmito spoločnosťami. Komisia vyhodnotila a povolila v sektore finančných služieb viaceré fúzie . V prípadoch ABN AMRO [58] Komisia analyzovala navrhovanú akvizíciu holandskej banky ABN AMRO konzorciom, ktoré tvorili RBS, Fortis a Santander. 2.3. Elektronická komunikácia 44. Regulačný rámec zavedený v roku 2002 pomáha zvyšovať konkurencieschopnosť komunikačných trhov. Na tomto základe Komisia v decembri odporúčala[59], aby sa počet trhov citlivých na reguláciu ex ante znížil o viac ako polovicu z 18 na 7. Regulácia ex ante bude teraz pravdepodobne v mnohých oblastiach zanikať a väčšia časť odvetvia bude podliehať len pravidlám hospodárskej súťaže EÚ. 45. Trhy mobilnej telefónie majú vo všeobecnosti tendenciu byť efektívne konkurencieschopné na maloobchodnej úrovni. V prípade veľkoobchodných trhov pre ukončovanie mobilných volaní a, podľa predchádzajúceho odporúčania o relevantných trhoch[60], pre mobilný prístup a odchádzajúce volaní sa však odporúča regulácia ex ante . 46. Komisia v priebehu roka vyhodnotila 170 notifikácií vnútroštátnych regulačných úradov a prijala 66 listov s pripomienkami a 49 listov bez pripomienok na základe poradného mechanizmu ustanoveného v článku rámcovej smernice[61] (ďalej len „RS“). V piatich prípadoch Komisia vzniesla vážne pochybnosti o zlučiteľnosti notifikovaných opatrení s právom EÚ a otvorila druhú fázu vyšetrovania podľa článku 7 ods. 4 RS. V jednom prípade Komisia prijala rozhodnutie veta. 47. Pokiaľ ide o uplatňovanie právnych predpisov hospodárskej súťaže EÚ v sektore elektronických komunikácií, najvýznamnejším rozhodnutím, ktoré Komisia prijala v roku 2007, bolo rozhodnutie zo 4. júla proti firme Telefónica (pozri bod 1.1.2.). 48. Revízia regulačného rámca v roku 2007 viedla Komisiu v novembri k návrhu regulačného balíka (ktorý sa skladal z dvoch smerníc, nariadenia o zriadení Európskeho úradu pre trh elektronických komunikácií (EECMA) a odporúčania o relevantných trhoch)[62]. S výnimkou nového odporúčania o relevantných trhoch, ktoré nadobudlo účinnosť v decembri, legislatívne časti navrhovaného regulačného balíka nadobudnú účinnosť až po ich prijatí Radou a Európskym parlamentom, čo sa očakáva v priebehu rokov 2010 – 2011. 49. Pretrvávajúce vysoké ceny medzinárodného roamingu viedli Komisiu na základe článku 95 Zmluvy o ES k návrhu nariadenia o roamingu[63], ktoré nadobudlo účinnosť 30. júna a bude v účinnosti tri roky. V dôsledku toho boli mobilní prevádzkovatelia vo všetkých členských štátoch povinní ponúknuť všetkým svojim zákazníkom do 30. júla eurotarifu, ktorá sa automaticky uplatňovala od 30. septembra, pokiaľ sa zákazník nerozhodol ju nevyužívať. Eurotarifa stanovuje maloobchodný cenový strop pre odchádzajúce alebo prichádzajúce hovory v zahraničí[64]. Komisia má povinnosť podať v roku 2008 Rade a Európskemu parlamentu správu o fungovaní nariadenia, a najmä či by sa malo jeho trvanie predĺžiť a/alebo by sa mala rozšíriť jeho pôsobnosť o iné služby ako napríklad roaming pre SMS alebo dáta. 50. Komisia prijala niekoľko rozhodnutí týkajúcich sa systémov verejného financovania širokého pásma vo vidieckych alebo odľahlých oblastiach so žiadnym alebo len obmedzeným širokopásmovým pokrytím[65]. Komisia akceptovala za úzko definovaných podmienok aj zásah štátu v prospech pokrokových širokopásmových služieb v oblastiach, kde úradujúci prevádzkovatelia ponúkajú len čiastočne základné širokopásmové služby [66]. 51. Komisia vykonala predbežné vyšetrovanie projektu „Bezdrôtová Praha“, prvého prípadu mestskej bezdrôtovej siete, ktorý Komisia posudzovala podľa pravidiel štátnej pomoci[67]. Po zmene projektu Komisia došla k záveru, že nešlo o štátnu pomoc. 52. V oblasti kontroly fúzií sa Komisia opierala o dynamický prístup v súvislosti s rýchlo sa rozvíjajúcimi trhmi ako napríklad v Syniverse/BSG [68], kde Komisia hodnotila trh služieb pre zúčtovanie GSM roamingových dát. Vlastnosti trhu (ako napríklad dostupnosť technológie, ktorú konkurenti potrebujú pre vstup na trh) identifikované v priebehu hĺbkového vyšetrovania viedli Komisiu k rozhodnutiu o priamom zúčtovaní, hoci fúzia znamenala zníženie počtu účastníkov, ktorí sú momentálne činní v Európe. 2.4. Informačná technológia 53. Komisia konala proti spoločnosti Microsoft , s cieľom zabezpečiť súlad s rozhodnutím z roku 2004[69], pokiaľ ide o tvorbu cien a licenčné podmienky pre poskytovanie informácií o interoperabilite v súvislosti s prvým zneužitím týkajúcim sa odmietnutia dodávok. V článku 5 rozhodnutia z roku 2004 sa vyžaduje, aby tieto podmienky boli primerané a nediskriminačné. Komisia už v roku 2006 uložila Microsoftu konečné penále 280,5 mil. EUR za neposkytnutie úplných a presných informácií o interoperabilite[70]. Následne Komisia 1. marca vydala súpis námietok určených Microsoftu, ktoré obsahovalo predbežné hodnotenie Komisie, že Microsoft nedodržal svoju povinnosť ponúkať úplné a presné informácie o interoperabilite za primeraných a nediskriminačných podmienok[71]. 54. Po rozsudku súdu prvého stupňa zo 17. septembra, ktorý zamietol podstatné prvky žiadosti Microsoftu o anulovanie rozhodnutia z roku 2004, ohlásil Microsoft 22. októbra výrazné zníženie svojich licenčných poplatkov. Ponúkol aj aktualizovanú verziu relevantných licenčných dohôd. Od tohto dátumu Komisia už nemala ďalšie námietky k dodržiavaniu rozhodnutia z roku 2004 zo strany Microsoftu[72]. 55. Dňa 26. júla bol súpis námietok zaslaný spoločnosti Intel , ktorý naznačoval predbežný záver Komisie, že Intel používa tri druhy postupov zneužívania zamerané na vylúčenie z trhu procesorov (CPU) x86 AMD, hlavného súpera Intelu. 56. Komisia zaslala 30. júla súpis námietok spoločnosti Rambus s uvedením predbežného názoru, že Rambus zneužil dominantné postavenie tým, že si nárokoval neopodstatnené honoráre za používanie určitých patentov na čipy Dynamic Random Access Memory (DRAMS)[73]. Komisia je predbežne toho názoru, že Rambus je zapojený do úmyselného nekalého konania v kontexte procesu určovania noriem vo forme známej ako „patentová pasca“[74]. 57. Dňa 30. augusta Komisia začala konanie[75] proti Qualcomm Inc ., americkému výrobcovi čipov a držiteľovi práv duševného vlastníctva v CDMA a WCDMA štandardoch pre mobilnú telefóniu. Sťažnosti udávali, že licenčné postupy spoločnosti Qualcomm nie sú spravodlivé, primerané a nediskriminačné, a preto môžu porušovať pravidlá hospodárskej súťaže ES (článok 82 Zmluvy o ES). 58. V oblasti štátnej pomoci prijala Komisia konečné rozhodnutie, ktorým sa schvaľuje francúzsky daňový úver v prospech tvorby videohier[76]. Toto opatrenie bolo notifikované podľa článku 87 ods. 3 písm. d) Zmluvy o ES[77]. Výrobcom videohier, ktorí podliehajú zdaneniu vo Francúzsku, umožňuje odpočítať 20 % oprávnených nákladov na výrobu určitých videohier. Je to po prvýkrát, čo sa kultúrna výnimka ustanovená v článku 87 ods. 3 písm. d) uplatňuje na videohry. 2.5. Médiá 59. Komisia pokračovala v monitorovaní prechodu z analógového na digitálne vysielanie . V júli vydala Taliansku odôvodnené stanovisko[78] k sťažnosti talianskeho združenia spotrebiteľov Altroconsumo[79]. Komisia sa domnieva, že talianske právne predpisy sú v rozpore s regulačným rámcom EÚ pre elektronické komunikácie[80]. 60. V oblasti štátnej pomoci Komisia naďalej uplatňuje prístup prijatý v predchádzajúcich rozhodnutiach týkajúcich sa financovania podpory prechodu na digitálne vysielanie štátom. Komisia schválila tri schémy podpory (dve talianske[81] a jednu španielsku[82]) pre akvizíciu digitálnych dekodérov s otvoreným API[83] a na pokrytie nákladov na úpravu existujúcich spoločných analógových pozemných antén. Komisia prijala dve záporné rozhodnutia týkajúce sa schém dotácií v Taliansku[84] a v nemeckom Severnom Porýní-Vestfálsku[85]. 61. Zatiaľ čo Komisia v súlade s Amsterdamským protokolom o systéme verejnoprávneho vysielania uznáva, že členské štáty majú výsadné právo organizovať a financovať verejnoprávne vysielanie, domnieva sa, že financovanie verejnoprávneho vysielania rozpočtovými príspevkami alebo licenčnými poplatkami predstavuje štátnu pomoc[86]. Štátnu pomoc verejnoprávnemu vysielaniu však možno vyhlásiť za zlučiteľnú, ak sú splnené požiadavky článku 86 ods. 2 (ako sa ďalej vymedzuje v oznámení o vysielaní[87]). 62. Komisia prijala dve rozhodnutia týkajúce sa financovania verejnoprávneho vysielania podľa článku 86 ods. 2 Zmluvy o ES v kombinácii s oznámením o vysielaní. Prvé rozhodnutie sa týkalo schválenia financovania opatrení na zníženia počtu pracovníkov španielskou vládou, ktoré prijala španielska verejnoprávna televízia RTVE[88]. V druhom rozhodnutí Komisia uzavrela vyšetrovanie vo veci všeobecného režimu financovania v prospech verejnoprávnych televízii v Nemecku (ARD a ZDF)[89]. 63. V apríli Komisia zaslala súpis námietok hlavným nahrávacím spoločnostiam a Apple v súvislosti s dohodami medzi nahrávacou spoločnosťou a Apple považovanými za obmedzovanie online predaja hudby v rozpore s článkom 81. V priebehu konania Apple vyhlásil, že svoje ceny za sťahovanie piesní zo svojho online obchodu iTunes v Európe vyrovná do polovice roka 2008, čím ukončí rozdielne zaobchádzanie so zákazníkmi Spojeného kráľovstva. Na tomto základe a po ďalšom objasňovaní Komisia prípad uzavrela. 64. Komisia naďalej prikladá vysokú prioritu zabezpečeniu sprístupňovania kvalitného obsahu za otvorených a transparentných podmienok, ktoré umožnia maximálnemu počtu prevádzkovateľov uchádzať sa o práva. V roku 2007 Komisia uzavrela svoje vyšetrovanie podľa článku 81 Zmluvy o ES týkajúce sa spoločného nákupu práv na televízne prenosy športových podujatí Európskou vysielacou úniou (European Broadcasting Union – EBU) a jej členmi. 65. Pokiaľ ide o kontrolu fúzií v mediálnom sektore, možno upozorniť na fúziu SFR/Tele2 [90]. Táto koncentrácia bola schválená s podmienkami, aby sa zabezpečila efektívna hospodárska súťaž na francúzskom trhu platenej televízie. Pokiaľ ide o hudobné odvetvie, v prípade Sony/BMG-II [91] udelila Európska komisia regulačný súhlas so spoločným podnikom nahrávacích hudobných spoločností Sony a Bertelsmann potom, ako súd prvého stupňa anuloval predchádzajúce rozhodnutie Komisie z roku 2004. Komisia uzavrela aj koncentráciu medzi hudobnými vydavateľstvami Universal a BMG po splnení opravných prostriedkov. 2.6. Automobilový priemysel 66. Komisia naďalej monitoruje vývoj v sektore okrem iného prostredníctvom svojich správ o cenách automobilov[92]. Nariadením o skupinovej výnimke pre motorové vozidlá [93] sa ustanovuje osobitný režim pre automobilový sektor zameraný na posilnenie hospodárskej súťaže v rámci značky. 67. Na zvýšenie konkurencie na popredajnom trhu prijala Komisia 13. septembra štyri rozhodnutia o záväzkoch [94] podľa článku 9 ods. 1 nariadenia (ES) č. 1/2003, v platnosti do mája 2010 pre štyroch výrobcov automobilov (DaimlerChrysler, Toyota, General Motors a Fiat), zaväzujúc ich poskytovať technické informácie o opravách automobilov všetkým nezávislým servisom v EÚ. Ďalej sa nariadením o emisiách automobilov[95] ukladá výrobcom automobilov povinnosť poskytovať nezávislým servisom normalizovaný prístup ku všetkým technickým informáciám potrebným k opravám. 68. Po rokoch 2005 a 2006 bol rok 2007 ďalším rokom, kedy sa fúzie v automobilovom priemysle vo veľkej miere týkali segmentu dodávateľov pre automobilový priemysel. Jedna významná fúzia zahŕňala dve nemecké spoločnosti Continental AG a Siemens VDO Automotive AG. Komisia ju povolila 29. novembra[96]. 69. V roku 2007 sa posudzovali viaceré prípady štátnej pomoci podľa určitých všeobecných rámcov štátnej pomoci ako sú pravidlá pre regionálnu pomoc a pomoc na reštrukturalizáciu[97]. Komisia skúmala aj podmienky privatizácie štátnych automobilových závodov. V prípade rumunskej automobilky Krajova (predtým Daewoo Craoiva) Komisia začala konanie vo veci formálneho zisťovania podľa článku 88 ods. 2 Zmluvy o ES, pretože existovali pochybnosti, že podmienky privatizácie poskytujú privatizovanému podniku výhodu[98]. 2.7. Doprava 70. Cieľom politiky hospodárskej súťaže v sektore dopravy je zabezpečiť efektívne fungovanie trhov, v ktorých nedávno prebehol alebo prebieha proces liberalizácie. 71. V oblasti cestnej dopravy sú medzinárodné trhy osobnej aj nákladnej dopravy zväčša liberalizované. Liberalizovaná je aj vnútroštátna nákladná doprava prostredníctvom nariadenia Rady o kabotáži[99], zatiaľ čo vnútroštátne trhy osobnej dopravy sú stále zväčša chránené. V uplatňovaní pravidiel štátnej pomoci na tento segment Komisia nasleduje politiku schvaľovania pomoci v prospech čistejšej technológie, najmä u starých vozidiel[100]. So zreteľom na uplatňovanie pravidiel verejného obstarávania a štátnej pomoci na verejné zákazky na poskytnutie služby a koncesie na služby vo verejnom záujme bolo prijaté zrevidované nariadenie pre služby vo verejnom záujme v oblasti pozemnej dopravy, ktoré nadobudne účinnosť v decembri 2009[101]. 72. Otvorenie trhu nákladnej železničnej dopravy bolo dokončené. Jeden z viacerých pretrvávajúcich štrukturálnych problémov sa však týka uvoľnenia/nezávislosti základných funkcií pre nediskriminačný prístup k sieti a nedostatku administratívnej kapacity a nezávislosti železničných regulačných orgánov[102]. 73. Pokiaľ ide o osobnú železničnú dopravu , Rada a Parlament nakoniec 23. októbra prijali tretí železničný balík, ktorým sa končí dlhý legislatívny proces[103]. Tretí legislatívny balík o železniciach otvára medzinárodnú osobnú dopravu vrátane kabotáže. Komisia vypracovala aj návrh usmernení o štátnej pomoci pre železničné spoločnosti [104], ktoré zvýšia právnu istotu a transparentnosť v súvislosti s prebiehajúcim otváraním trhu. 74. Námorná doprava predstavuje asi 50 % zahraničného obchodu s tovarom z hľadiska hmotnosti a asi 20 % obchodu medzi členskými štátmi. V roku 2007 Komisia podporila úzku konvergenciu systémov schém v námornej doprave na dosiahnutie pokiaľ možno rovnakých podmienok v rámci Európy vrátane vlečných a ťažobných činností[105]. Dňa 13. septembra 2007 Komisia prijala na verejné konzultácie návrh usmernení o uplatňovaní článku 81 Zmluvy o ES na služby námornej dopravy[106]. 75. V oblasti leteckej dopravy Komisia vyzvala 19. októbra zainteresované strany k pripomienkovaniu záväzkov navrhnutých ôsmimi členmi leteckej aliancie SkyTeam, a to Aeromexico, Alitalia, CSA Czech Airlines, Delta Air Lines, KLM, Korean Air, Northwest Airlines a Air France[107]. Tieto záväzky sú slúžia na preklenutie obáv podľa článku 81 Zmluvy o ES, ktoré vzniesla Komisia vo svojom súpise námietok 15. júna 2006[108]. 76. Dňa 27. júna Komisia prijala rozhodnutie, ktorým zakázala navrhované prevzatie Aer Lingus spoločnosťou Ryanair . Akvizícia by spojila dve vedúce letecké spoločnosti prevádzkované z Írska, ktoré si navzájom ostro konkurujú. Ryanair aj Aer Lingus sú najväčšie aerolínie ponúkajúce krátke nákladné lety do a z Írska. Ich postavenie je osobitne silné na trasách do a z Dublinu, kde by mal zlúčený subjekt podiel okolo 80 % na vnútroeurópskej premávke. 77. V priebehu roka 2007 Komisia ukončila vyšetrovanie vládnej pomoci pre prepravcu v ťažkostiach ( Cyprus Airways[109] ) a došla k záveru, že plán reštrukturalizácie, ktorý predložili cyperské orgány, je zlučiteľný so spoločným trhom. V súvislosti so zdĺhavým prípadom Olympic Airways/Airlines Komisia začala ďalšie konanie vo veci formálneho zisťovania údajnej štátnej pomoci poskytovanej tejto spoločnosti od roku 2005[110]. 78. Dňa 30. apríla podpísala Európska únia so Spojenými štátmi americkými zmluvu o zriadení otvoreného letového priestoru medzi EÚ a USA [111]. Táto dohoda, ktorá nadobudla účinnosť 30. marca 2008, počíta s konsolidáciou leteckého sektora EÚ uznaním všetkých európskych aerolínií za „leteckých prepravcov Spoločenstva“ a umožňuje každému takémuto leteckému prepravcovi Spoločenstva lietať medzi akýmkoľvek bodom v EÚ a akýmkoľvek bodom v USA bez akéhokoľvek obmedzenia ceny alebo kapacity. Obsahuje aj ustanovenia o posilnení spolupráce medzi Komisiou a americkým ministerstvom dopravy v oblasti hospodárskej súťaže. 2.8. Poštové služby 79. Komisia aktívne rokovala o svojom návrhu podľa postupu spolurozhodovacieho procesu (článok 251 Zmluvy o ES)[112]. Po prvom čítaní v Parlamente Rada dosiahla 1. októbra politickú dohodu na zasadaní Rady pre telekomunikácie a energetiku v Luxemburgu. Na základe tejto dohody Rada 8. novembra formálne prijala spoločnú pozíciu. Spoločná pozícia však určuje za dátum otvorenia trhu rok 2011 a pre niektoré členské štáty rok 2013. 80. V oblasti štátnej pomoci Komisia skúmala najmä kompenzácie povinností za služby vo verejnom záujme poskytované poštovým prevádzkovateľom s cieľom zabezpečiť, aby tieto kompenzácie neprekročili skutočné náklady na vykonávanie povinností za služby vo verejnom záujme a krížovo nedotovali komerčné činnosti. 81. Ak kompenzácia za služby všeobecného hospodárskeho záujmu nespĺňa podmienky stanovené v judikatúre Altmark[113], a preto sa nemôže vyhnúť označeniu štátna pomoc, môže však byť vyhlásená za zlučiteľnú so Zmluvou podľa článku 86 ods. 2[114]. Podmienky, za ktorých možno kompenzáciu za služby všeobecného hospodárskeho záujmu vyhlásiť za zlučiteľnú, boli vyjasnené v rámci Spoločenstva z roku 2005[115]. Rámec predovšetkým vyžaduje, aby kompenzácia neprekračovala náklady vzniknuté pri vykonávaní povinnosti služby vo verejnom záujme. 82. Spomedzi rozhodnutí o štátnej pomoci možno spomenúť dve povolenia v prospech poštového úradu Spojeného kráľovstva (zo 7. marca[116] a z 29. novembra[117]). Komisia rozhodla začať aj konanie vo veci formálneho zisťovania proti Nemecku s cieľom posúdiť, či nebola Deutsche Post AG odmenená nadmerne za vykonávanie povinností univerzálnej služby[118]. 83. Komisia venovala osobitnú pozornosť štátnej pomoci vo forme neobmedzených záruk . Komisia vzala 25. apríla oficiálne na vedomie poľskú dohodu o skončení neobmedzenej štátnej záruky v prospech poľského poštového úradu[119]. Dňa 29. novembra Komisia rozhodla začať hĺbkové vyšetrovanie a preskúmať, či francúzska La Poste ako verejnoprávny subjekt nevyužíva neobmedzenú štátnu záruku[120]. V inom prípade týkajúcom sa La Poste Komisia udelila podmienečné povolenie na pomoc pre financovanie dôchodkov[121]. 3. EURÓPSKA SIEť PRE HOSPODÁRSKU SÚťAž A VNÚTROšTÁTNE SÚDY – PREHľAD SPOLUPRÁCE 84. Rok 2007 bol tretím úplným rokom implementácie systému presadzovania ustanoveného nariadením č. 1/2003. Tento rok zaznamenal ďalšie posilnenie spolupráce medzi členmi Európskej siete pre hospodársku súťaž (ECN), t. j. vnútroštátnymi orgánmi pre hospodársku súťaž členských štátov a Komisiou. Skutočná intenzita, rozsah a potenciál spolupráce v rámci siete presahuje zákonné povinnosti vymedzené v nariadení č. 1/2003. 85. Kľúčové oblasti politiky, ktoré sa riešia v rámci siete, zahŕňajú schopnosť vnútroštátnych orgánov pre hospodársku súťaž v rámci uplatňovania článkov 81 a 82 Zmluvy o ES neuplatňovať štátne opatrenia proti hospodárskej súťaži (na základe rozsudku Európskeho súdneho dvora v prípade CIF [122]). 86. V roku 2007 pokračoval proces konvergencie pozorovaný v kontexte nariadenia č. 1/2003. Nad rámec zákonných povinností vyplývajúcich z vykonávania nariadenia existuje trend k väčšej aproximácii vnútroštátneho procesného práva a politík. 87. Základným príkladom tohto trendu k ďalšej konvergencii je modelový program zhovievavosti Európskej siete pre hospodársku súťaž [123]. Program, ktorý vyvinula pracovná skupina siete pre zhovievavosť v roku 2006, dosiahol veľmi povzbudivé výsledky už v prvom roku po jeho schválení. 88. Ďalším príkladom je, že veľký počet vnútroštátnych orgánov pre hospodársku súťaž má teraz právomoc prijímať rozhodnutia o záväzku v súlade s článkom 9 nariadenia č. 1/2003. V dôsledku toho bolo možné v roku 2007 pozorovať výrazný nárast takýchto rozhodnutí medzi rozhodnutiami oznamovanými Komisii na základe článku 11 ods. 4 nariadenia č. 1/2003 (29 rozhodnutí o záväzku v roku 2007 v porovnaní so 7 v roku 2006). 89. Komisia bola podľa článku 11 ods. 3 nariadenia č. 1/2003 informovaná o asi 140 nových prípadoch vyšetrovania začatého vnútroštátnymi orgánmi pre hospodársku súťaž[124]. Je možné pozorovať zoskupovanie sa prípadov okrem iného v sektoroch energetiky, potravinárstva a médií. Útvary Komisie preskúmali alebo poskytli poradenstvo k výraznému počtu prípadov pochádzajúcich od vnútroštátnych orgánov pre hospodársku súťaž na základe informácií poskytnutých podľa článku 11 ods. 4 alebo na základe neformálnej žiadosti . Komisia dodnes nevyužila možnosť pozbaviť vnútroštátny orgán pre hospodársku súťaž jeho kompetencie v danom prípade začatím konania podľa článku 11 ods. 6. 90. V súlade s článkom 15 ods. 1 nariadenia č. 1/2003, ktorý vnútroštátnym súdom umožňuje požiadať Komisiu o informácie, ktoré má k dispozícii, alebo o posudok k otázkam týkajúcim sa uplatňovania pravidiel hospodárskej súťaže EÚ, vydala Komisia tri posudky pre vnútroštátnych sudcov : dva na žiadosť švédskych súdov a jeden pre španielsky súd. 91. V článku 15 ods. 2 nariadenia č. 1/2003 sa vyžaduje od členských štátov zasielať Komisii kópiu akéhokoľvek písomného rozsudku vydaného vnútroštátnymi súdmi rozhodujúcimi o uplatňovaní článku 81 alebo 82 Zmluvy o ES. Komisia dostala kópie asi 50 rozsudkov vynesených v roku 2007, ktoré sú uverejnené na internetovej stránke GR pre hospodársku súťaž[125]. 92. V článku 15 ods. 3 nariadenia č. 1/2003 sa uvádza, že keď si to koherentné uplatňovanie článku 81 alebo 82 Zmluvy o ES vyžaduje, Komisia konajúc z vlastného podnetu môže predložiť písomné pripomienky súdom členských štátov a s povolením príslušného súdu sa môže vyjadriť aj ústne. Komisia sa rozhodla zasiahnuť ako amicus curiae podľa článku 15 ods. 3 nariadenia č. 1/2003 v prípade Holandska, ktorý sa týkal daňového odpočtu pokút za porušenie hospodárskej súťaže uložených Komisiou. 93. Nepretržitá odborná príprava a vzdelávanie vnútroštátnych sudcov v oblasti právnych predpisov hospodárskej súťaže EÚ sú veľmi dôležité na zabezpečenie účinného a koherentného uplatňovania týchto pravidiel. Od roku 2002 sa Komisia podieľala na financovaní 35 vzdelávacích projektov, ktoré do konca roka 2007 vyškolili približne 3 500 sudcov. Nový právny základ bol prijatý 25. septembra[126]. Na základe príslušného pracovného programu na rok 2007 bola na konci roka 2007 uverejnená výzva na predkladanie návrhov na odbornú prípravu vnútroštátnych sudcov v oblasti právnych predpisov hospodárskej súťaže EÚ[127]. 4. MEDZINÁRODNÁ čINNOSť 94. V kontexte rozšírenia musia kandidátske krajiny ako podmienku pristúpenia k Európskej únii splniť viacero požiadaviek v oblasti hospodárskej súťaže a prijať vnútroštátne právne predpisy zlučiteľné s acquis EÚ. Musia zaviesť aj potrebnú administratívnu kapacitu a preukázať dôveryhodnú bilanciu výsledkov o presadzovaní práva. GR pre hospodársku súťaž poskytuje technickú pomoc a podporu s cieľom pomôcť kandidátskym krajinám pri plnení týchto požiadaviek a neustále monitoruje rozsah, v akom sú kandidátske krajiny pripravené na vstup. 95. V roku 2007 sa uskutočnila úzka spolupráca najmä s Chorvátskom a Tureckom. Tieto dve kandidátske krajiny musia splniť „kritériá pre otvorenie“ skôr než sa začnú predvstupové rokovania o kapitole o hospodárskej súťaži. GR pre hospodársku súťaž pomáhalo krajinám západného Balkánu ďalej zosúladiť ich pravidlá hospodárskej súťaže s právnymi predpismi EÚ. 96. Komisia spolupracuje na bilaterálnom základe s viacerými orgánmi pre hospodársku súťaž , najmä s orgánmi hlavných obchodných partnerov Európskej únie. Európska únia uzavrela osobitné dohody o spolupráci v záležitostiach hospodárskej súťaže so Spojenými štátmi, Kanadou a Japonskom. 97. V priebehu roka sa GR pre hospodársku súťaž pri niekoľkých príležitostiach stretlo s Kórejským úradom pre spravodlivý obchod (KFTC), aby prerokovali bilaterálnu dohodu o spolupráci v oblasti hospodárskej súťaže. 98. Okrem toho, GR pre hospodársku súťaž zohralo aktívnu úlohu v prebiehajúcich rokovaniach o dohodách o voľnom obchode s Indiou a Južnou Kóreou a o obchodnej časti asociačných dohôd s Andským spoločenstvom s cieľom zabezpečiť, aby postupy proti hospodárskej súťaži (vrátane štátnej pomoci) nenarúšali obchodné a iné hospodárske výhody, o ktoré sa tieto dohody usilovali. 99. GR pre hospodársku súťaž naďalej hrá vedúcu úlohu v medzinárodnej sieti pre hospodársku súťaž. 5. MEDZIINšTITUCIONÁLNA SPOLUPRÁCA 100. Komisia pokračovala v spolupráci s ostatnými inštitúciami Spoločenstva v súlade s príslušnou dohodou alebo protokolmi uzavretými s príslušnými inštitúciami[128]. 101. Tak ako každý rok Európsky parlament vydal z vlastného podnetu správu k výročnej správe Komisie o politike hospodárskej súťaže z predchádzajúceho roka, po tom čo sa uskutočnila výmena názorov o otázkach nastolených v správe. 102. Komisia sa zúčastnila aj diskusií v Európskom parlamente o politických iniciatívach Komisie ako napríklad o reforme štátnej pomoci (najmä o environmentálnych usmerneniach a o návrhu nariadenia o všeobecnej skupinovej výnimke) a prieskume sektora finančných služieb. Komisárka a/alebo generálny riaditeľ zodpovedný za hospodársku súťaž si pravidelne vymieňali názory so zodpovednými parlamentnými výbormi a diskutovali o záležitostiach politiky hospodárskej súťaže. 103. Komisia úzko spolupracuje aj s Radou a informuje ju o významných politických iniciatívach v oblasti hospodárskej súťaže ako napríklad o reforme štátnej pomoci a prieskume sektora energetiky a finančných služieb; zúčastňuje sa na práci pracovných skupín Rady o záležitostiach politiky hospodárskej súťaže a udržiava blízke vzťahy s príslušnými predsedníctvami. 104. Komisia ďalej informuje Európsky hospodársky a sociálny výbor a Výbor regiónov o hlavných politických iniciatívach a zúčastňuje sa na diskusiách, ktoré sa môžu konať v príslušnom výbore, ako napríklad o prijatí výročnej správy Európskeho hospodárskeho a sociálneho výboru k výročnej správe Komisie o politike hospodárskej súťaže. [1] http://ec.europa.eu/comm/competition/index_en.html [2] Oznámenie Komisie o oslobodení od pokút a znížení pokút v kartelových prípadoch, Ú. v. EÚ C 298, 8.12.2006, s. 17. [3] Ak bolo prijatých viacero žiadostí o imunitu za rovnaké údajné porušenie, za žiadosť o imunitu sa považuje prvá žiadosť a ďalšie za žiadosti o zníženie pokút, pokiaľ prvá žiadosť nie je zamietnutá. [4] Uznesenie Európskeho parlamentu z 25. apríla 2007 o zelenej knihe o žalobách o náhradu škody za porušenie antitrustových pravidiel ES [2006/2207 (INI)], ktoré je k dispozícii na:http://www.europarl.europa.eu/oeil/file.jsp?id=5378362 [5] Vec COMP/38.899, Rozvádzače izolované plynom, rozhodnutie Komisie z 24.1.2007; vec COMP/38.823, Výťahy a eskalátory, rozhodnutie Komisie z 21.2.2007; vec COMP/37.766, Holandský trh s pivom, rozhodnutie Komisie z 18.4.2007; vec COMP/39.168, Kovová galantéria: zapínadlá, rozhodnutie Komisie z 19.9.2007; vec COMP/38.710, Bitúmen, Španielsko, rozhodnutie Komisie z 3.10.2007; vec COMP/38.432, Profesionálne videonosiče, rozhodnutie Komisie z 20.11.2007; vec COMP/39.165, Ploché sklo, rozhodnutie Komisie z 28.11.2007; vec COMP/38.629, Chloroprénová guma, rozhodnutie Komisie z 5.12.2007. [6] Tento ukazovateľ nezahŕňa spoločnosti, ktoré boli oslobodené od pokút za spoluprácu podľa oznámenia o zhovievavosti. [7] Tento ukazovateľ zahŕňa dva podniky, v ktorých boli rozhodnutia prijaté opakovane. [8] Uložená skupine ThyssenKrupp. [9] Pozri tlačovú správu IP/07/956, 28.6.2007. [10] Pozri tlačovú správu IP/07/400, 23.3.2007. [11] Pozri IP/07/1858, 5.12.2007, a IP/08/164, 31.1.2008. [12] Konsolidované oznámenie Komisie o právomoci podľa nariadenia Rady (ES) č. 139/2004 o kontrole koncentrácií medzi podnikmi. Oznámenie o právomoci možno nájsť na internetovej stránke GR pre hospodársku súťaž na adrese http://ec.europa.eu/comm/competition/mergers/legislation/draft_jn.html [13] Sú to i) oznámenie o pojme koncentrácia (Ú. v. ES C 66, 2.3.1998, s. 5); ii) oznámenie o pojme úplne funkčné spoločné podniky (Ú. v. ES C 66, 2.3.1998, s. 1); iii) oznámenie o pojme dotknuté podniky (Ú. v. ES C 66, 2.3.1998, s. 14); a iv) oznámenie o výpočte obratu (Ú. v. ES C 66, 2.3.1998, s. 25). [14] Ešte neuverejnené v úradnom vestníku. [15] Ú. v. EÚ C 210, 8.9.2007, s. 14 – 40. [16] Zo 777 notifikácií sa 53 % týkalo najmä sektora výroby a služieb, 33 % poľnohospodárstva, 8 % dopravy, 6 % rybného hospodárstva. [17] V samotnej oblasti poľnohospodárstva sa počet opatrení skupinových výnimiek zvýšil zo 119 v roku 2006 na 496 v roku 2007. Členské štáty predložili okolo 200 opatrení aj podľa nedávno zavedenej skupinovej výnimky pre regionálnu pomoc. [18] Toto číslo zahŕňa rozhodnutia o neexistencii štátnej pomoci, rozhodnutia o nevznesení námietok, kladné rozhodnutia, podmienené rozhodnutia a záporné rozhodnutia. [19] http://ec.europa.eu/comm/competition/state_aid/studies_reports/studies_reports.html. Hodnotiaca tabuľka online obsahuje elektronické verzie všetkých hodnotiacich tabuliek, ako aj súbor kľúčových ukazovateľov a celý rad štatistických tabuliek. [20] KOM(2007) 791 v konečnom znení, 13.12.2007. Hodnotiaca tabuľka štátnej pomoci, aktualizovaná na jeseň 2007. [21] http://ec.europa.eu/comm/competition/state_aid/regional_aid/regional_aid.cfm [22] Tie zahŕňali zriadenie dvoch chemických výrobných závodov (veci N 898/2006, Repsol Polimeros ; N 899/2006, Artensa ); tri samostatné investičné projekty v sektore celulózy a papiera v Portugalsku (veci N 900/2006, CELBI ; N 838/2006, Soporcel; N 564/2006, About the future ); rozšírenie elektrárne v Maďarsku (vec N 907/2006, Mátrai Erőmű ); závod na výrobu modulov solárnej energie v Nemecku (vec N 863/2006, Avancis ); rozšírenie automobilového závodu na Slovensku (vec N 857/2006, Kia Motors Slovakia ) a automobilový investičný projekt v Českej republike (vec N 661/2006, Hyundai Motor Manufacturing Czech ). Komisia schválila Nemecku pomoc aj pre AMD na konverziu a rozšírenie existujúcich závodov na výrobu mikroprocesorových doštičiek v Drážďanoch (vec N 810/2006, AMD Dresden ). [23] Ú. v. EÚ C 323, 30.12.2006, s. 1. [24] Dva z projektov sa týkali pomoci na výskum a vývoj ( „NanoSmart a „HOMES“) v celkovej výške 119 mil. EUR (veci N 185/2007, Ú. v. EÚ C 284, 27.11.2007, s. 3 a N 89/2007, Ú. v. EÚ C 275, 16.11.2007, s. 3). Ostatné schválené projekty zahŕňali 26,5 mil. EUR na pomoc pre program výskumu a vývoja NeoVal (vec N 674/2006, Ú. v. EÚ C 120, 31.5.2007, s. 2); 37,6 mil. EUR na pomoc pre projekt výskumu a vývoja „ Télévision Mobile Sans Limite “ (vec N 854/2006, Ú. v. EÚ C 182, 4.8.2007, s. 5); 31 mil. EUR na pomoc pre program výskumu a vývoja OSIRIS (vec N 349/2007, Ú. v. EÚ C 304, 15.12.2007, s. 5). [25] Ú. v. EÚ C 194, 18.8.2006, s. 2 – 22. [26] Nariadenie Komisie (ES) č. 68/2001 z 12. januára 2001 o uplatňovaní článkov 87 a 88 Zmluvy o ES na pomoc vzdelávaniu (Ú. v. ES L 10, 13.1.2001, s. 20). [27] Vec C 14/2006, Pomoc na vzdelávanie pre General Motors Antverpy (Ú. v. EÚ L 243, 18.9.2007, s. 71). [28] Vec N 541/2006, Fiat Auto S.p.A. (Ú. v. EÚ C 220, 20.9.2007, s. 2). [29] Vec N 206/2007, Pomoc na vzdelávanie pre Club Med Guadeloupe (Ú. v. EÚ C 284, 27.11.2007, s. 5). [30] Vec C 18/2007, Pomoc na vzdelávanie pre DHL Leipzig (Ú. v. EÚ C 213, 12.9.2007, s. 28). [31] Ú. v. EÚ C 311, 21.12.2007, s. 21. [32] Pozri Ottana (vec C 11/2007, Aiuto alla ristrutturazione di Ottana Energia Srl (Ú. v. EÚ C 122, 2.6.2007, s. 22)); Ixfin (vec C 59/2007, Aiuto al salvataggio alla Ixfin SpA (rozhodnutie z 11.12.2007, zatiaľ neuverejnené)) a New Interline (vec C 13/2007, Aiuto al salvataggio della New Interline SpA (Ú. v. EÚ C 120, 31.5.2007, s. 12)). [33] Pozri napr. Javor Pivka (vec C 19/2006, Pomoc na reštrukturalizáciu pre Javor Pivka, rozhodnutie Komisie z 10.7.2007 (zatiaľ neuverejnené)) a Novoles Straza (vec C 20/2006, Pomoc na reštrukturalizáciu pre Novoles Straza, rozhodnutie Komisie z 10.7.2007 (zatiaľ neuverejnené)) (obe schválené podľa usmernení pre záchranu a reštrukturalizáciu z roku 1999), Techmatrans (vec C 6/2007, Pomoc na reštrukturalizáciu pre Techmatrans , rozhodnutie Komisie z 28.11.2007 (zatiaľ neuverejnené)) a Bison-Bial (vec C 54/2006, Pomoc na reštrukturalizáciu pre Bison-Bial , rozhodnutie Komisie z 12.9.2007 (zatiaľ neuverejnené)). [34] Pozri napr. Nuova Mineraria Silius (vec C 16/2006, Pomoc na reštrukturalizáciu pre Nuova Mineraria Silius (Ú. v. EÚ L 185, 17.7.2007, s. 18)) a Biria (vec C 38/2005, Biria Gruppe (Ú. v. EÚ L 183, 13.7.2007, s. 27)). [35] Pozri napr. Legler (vec C 39/2007, Aiuto di stato per la ristrutturazione del gruppo Legler (Ú. v. EÚ C 289, 1.12.2007, s. 22)), FagorBrandt (vec C 44/2007, Pomoc na reštrukturalizáciu pre FagorBrandt (Ú. v. EÚ C 275, 16.11.2007, s. 18)) alebo Fluorite di Silius (vec C 60/2007, Pomoc pre Fluorite di Silius S.p.A , rozhodnutie Komisie z 11.12.2007 (zatiaľ neuverejnené)). [36] K efektívnemu vykonávaniu rozhodnutí Komisie prikazujúcich členským štátom vymáhať neoprávnene poskytnutú a nezlučiteľnú štátnu pomoc. (Ú. v. EÚ C 272, 15.11.2007). [37] Oznámenie Komisie „Strategické ciele 2005 – 2009“ uvádza, že „Dnes je hlavnou prioritou obnova udržateľného dynamického rastu v Európe v súlade s Lisabonskou stratégiou“. KOM(2005) 12 v konečnom znení, s. 3. [38] Oznámenie Komisie Európskej Rade – Strategická správa o obnovenej Lisabonskej stratégii pre rast a zamestnanosť: spustenie nového cyklu (2008 – 2010) – Kráčame s duchom zmien, ČASŤ I (KOM(2007) 803 v konečnom znení). [39] Návrh lisabonského programu Spoločenstva na roky 2008 – 2010 (KOM(2007) 804 v konečnom znení). Pozri najmä cieľ 5: Spoločenstvo posilní jednotný trh, zvýši hospodársku súťaž v službách a urobí ďalšie kroky na integráciu trhu finančných služieb. [40] Pozri odporúčanie Komisie z 11. decembra na odporúčanie Rady aktualizácii všeobecných usmernení pre hospodárske politiky členských štátov a Spoločenstva na rok 2008 (KOM(2007) 803 v konečnom znení). [41] Pozri predtým uvedený cieľ 5, ako aj cieľ 8 týkajúci sa energetiky a zmeny klímy. Pozri aj prílohu s vymenovanými opatreniami na úrovni ES týkajúcimi sa týchto cieľov. [42] Pozri oddiel 3.4 uvedenej strategickej správy. [43] Oznámenie Komisie: Vyšetrovanie podľa článku 17 nariadenia (ES) č. 1/2003 v odvetviach plynárenstva a elektrickej energie v Európe (Záverečná správa), KOM(2006) 851 v konečnom znení, a správu GR pre hospodársku súťaž o prieskume sektora energetiky, SEK(2006) 1724. [44] Tento balík zahŕňa tieto návrhy: návrh smernice, ktorou sa mení a dopĺňa smernica Európskeho parlamentu a Rady 2003/54/ES z 26. júna 2003 o spoločných pravidlách pre vnútorný trh s elektrickou energiou, KOM(2007) 528; návrh smernice, ktorou sa mení a dopĺňa smernica Európskeho parlamentu a Rady č. 2003/55/ES z 26. júna 2003 o spoločných pravidlách pre vnútorný trh so zemným plynom, KOM(2007) 529; návrh nariadenia o zriadení Agentúry pre spoluprácu energetických regulátorov, KOM(2007) 530; návrh nariadenia, ktorým sa mení a dopĺňa nariadenie (ES) č. 1228/2003 (elektrická energia), KOM(2007) 531; návrh nariadenia, ktorým sa mení a dopĺňa nariadenie (ES) č. 1775/2005 (plyn), KOM(2007) 532. [45] Špecializovaná podskupina pre energetiku bola založená v rámci spolupráce v európskej sieti pre hospodársku súťaž. V priebehu roka 2007 sa táto podskupina zaoberala vnútroštátnymi skúsenosťami súvisiacimi s opravnými prostriedkami v prípadoch porušenia hospodárskej súťaže. [46] Vyrovnávací systém má zabezpečiť, aby boli vstupy a výstupy zo siete rovnaké s cieľom zachovať rovnováhu systému. [47] Rozhodnutie z 20. novembra v prípade štátnej pomoci C 36/A/2006, zatiaľ neuverejnené v úradnom vestníku, ale dostupné na internetovej stránke http://ec.europa.eu/comm/competition/state_aid/register/. [48] Pokiaľ ide o Francúzsko, pozri rozhodnutie z 13.6.2007 vo veci štátnej pomoci C17/2007, Ú. v. EÚ C 164, 18.7.2007, s. 9, a pokiaľ ide o Španielsko, pozri rozhodnutie z 24.1.2007 vo veci štátnej pomoci C3/2007, Ú. v. EÚ C 43, 27.2.2007, s. 9. [49] IP/07/114, 31.1.2007 a MEMO/07/40, 31.1.2007. [50] Vec COMP/37.860. [51] http://ec.europa.eu/comm/competition/antitrust/cases/decisions/38606/dec_en.pdf [52] IP/07/1959, 19.12.2007 a MEMO/07/590, 19. 12. 2007. [53] IP/07/1390, 25.9.2007. [54] Ú. v. EÚ C 4, 9.1.2008, s. 1. Týmto testom sa hodnotí, či by za podobných okolností súkromný investor fungujúci za normálnych podmienok trhového hospodárstva danú transakciu urobil (napr. poskytol pôžičky alebo finančné prostriedky banke) a či by tak urobil za podobných podmienok. [55] IP/07/1859, 5.12.2007. [56] IP/07/154, 7.2.2007. [57] IP/07/375, 21.3.2007. [58] Vec COMP/M.4843, Aktíva RBS/ABN AMRO, rozhodnutie Komisie z 19.9.2007, vec COMP/M.4845, Aktíva Santander/ABN AMRO, rozhodnutie Komisie z 19.9.2007 a vec COMP/M.4844, Aktíva Fortis/ABN AMRO, rozhodnutie Komisie z 3.10.2007. [59] Odporúčanie Komisie zo 17.12.2007 o príslušných trhoch výrobkov a služieb v sektore elektronickej komunikácie, Ú. v. EÚ L 344, 28.12.2007, s. 65. Odporúčanie o príslušných trhoch je dôležitou súčasťou regulačného rámca. Uvádza zoznam trhov, na ktorých je podľa názoru Komisie regulácia ex ante vhodným nástrojom na podporu hospodárskej súťaže, investícií a výberu spotrebiteľov. Z hľadiska politiky hospodárskej súťaže je hlavným cieľom revízie zhodnotiť, kde je regulácia ex ante ešte potrebná, a kde ju možno zrušiť. [60] Odporúčanie Komisie K(2003) 497 z 11.2.2003, Ú. v. EÚ L 114, 8.5.2003, s. 45. [61] Smernica Európskeho parlamentu a Rady 2002/21/ES zo 7.3.2002 (Ú. v. ES L 108, 24.4.2002, s. 33). [62] Návrh smernice Európskeho parlamentu a Rady, ktorou sa menia a dopĺňajú smernice 2002/21/ES o spoločnom regulačnom rámci pre elektronické komunikačné siete a služby, 2002/19/ES o prístupe k elektronickým komunikačným sieťam a príslušným zariadeniam a o ich prepojení, a 2002/20/ES o povolení na elektronické komunikačné sieťové systémy a služby (KOM(2007) 697), návrh na smernicu Európskeho parlamentu a Rady, ktorou sa mení a dopĺňa smernica 2002/22/ES o univerzálnej službe a právach používateľov týkajúcich sa elektronických komunikačných sietí, smernica 2002/58/ES týkajúca sa spracovávania osobných údajov a ochrany súkromia v sektore elektronických komunikácií a nariadenie (ES) č. 2006/2004 o spolupráci v oblasti ochrany spotrebiteľa (KOM(2007) 698) a návrh nariadenia Európskeho parlamentu a Rady, ktorým sa zriaďuje Európsky úrad pre trh elektronických komunikácií (KOM(2007) 699); prehľad pozri na internetovej stránke GR pre informačnú spoločnosť: http://ec.europa.eu/information_society/policy/ecomm/library/proposals/index_en.htm. [63] Nariadenie Európskeho parlamentu a Rady (ES) č. 717/2007 z 27.6.2007 o roamingu vo verejných mobilných telefónnych sieťach (Ú. v. EÚ L 171, 29.6.2007, s. 32). [64] Vo výške 0,49 EUR bez DPH za odchádzajúce hovory a 0,24 EUR bez DPH za prichádzajúce hovory; tieto cenové stropy sa budú v rokoch 2008 a 2009 ďalej znižovať. [65] Veci N 475/2007, Vnútroštátny širokopásmový systém Írsko , rozhodnutie Komisie z 25.9.2007; N 473/2007, Širokopásmové spojenia Alto Adige , rozhodnutie Komisie z 11.10.2007; N 570/2007, Široké pásmo vo vidieckych oblastiach Baden-Württemberg , rozhodnutie Komisie z 23.10.2007; N 442/2007, Pomoc v prospech širokého pásma v odľahlých oblastiach provincie Veneto , rozhodnutie Komisie z 23.10.2007. [66] Veci N 746/2006, Projekt North Yorkshire NYNET Spojené kráľovstvo , rozhodnutie Komisie z 21.2.2007; N 890/2006, Aide du Sicoval pour un réseau de très haut debit , rozhodnutie Komisie z 10.7.2007. [67] Vec NN 24/2007, Pražská mestská bezdrôtová sieť , rozhodnutie Komisie z 30.5.2007. [68] Vec COMP/M.4662, Syniverse/BSG , rozhodnutie Komisie zo 4.12.2007. [69] Rozhodnutie Komisie z 24. mája 2004 v súvislosti s konaním podľa článku 82 Zmluvy o ES a článku 54 Dohody o EHP proti Microsoft Corporation, vec COMP/37.792, Microsoft (Ú. v. EÚ L 32, 6.2.2007, s. 23). [70] http://ec.europa.eu/comm/competition/antitrust/cases/decisions/37792/art24_2_decisions.pdf. [71] http://ec.europa.eu/rapid/start/cgi/guesten.ksh?p_action.gettxt=gt&doc=MEMO/07/90. [72] http://ec.europa.eu/rapid/start/cgi/guesten.ksh?p_action.gettxt=gt&doc=IP/07/1567 Dňa 27. februára 2008 Komisia uložila firme Microsoft pokutu 899 mil. EUR za nedodržiavanie rozhodnutia z roku 2004 do 22. októbra 2007. Toto rozhodnutie prijaté podľa článku 24 ods. 2 nariadenia č. 1/2003 hovorí, že Microsoft do 22. októbra 2007 účtoval neprimerané ceny za prístup k dokumentácii rozhrania pre servery pracovných skupín (pozri IP/08/318, 27.2.2008). [73] DRAMS je „pracovná“ pamäť počítača. [74] Pozri http://ec.europa.eu/comm/competition/antitrust/cases/index/by_nr_77.html#i38_636. [75] Pozri http://ec.europa.eu/comm/competition/antitrust/cases/decisions/39247/proceedings.pdf. [76] Vec C 47/2006, Crédit d’impôt mis en place par la France pour la création de jeux vidéo , rozhodnutie Komisie z 11.12.2007. [77] V tomto ustanovení sa uvádza, že „pomoc na podporu kultúry a zachovania kultúrneho dedičstva, ak takáto pomoc neovplyvňuje podmienky obchodovania a hospodárskej súťaže v Spoločenstve v rozsahu, ktorý odporuje spoločným záujmom“ môže byť vyhlásená za zlučiteľnú so spoločným trhom. [78] Druhá etapa konania vo veci porušenia práva podľa článku 226 Zmluvy o ES. [79] IP/07/1114, 18.7.2007. [80] Najmä smernica Komisie 2002/77/ES zo 16. septembra 2002 o hospodárskej súťaži na trhoch elektronických komunikačných sietí a služieb (Ú. v. ES L 249, 17.9.2002, s. 21). [81] Veci N 270/2006 Dotácia pre digitálne dekodéry s otvoreným API (Ú. v. EÚ C 80, 13.4.2007) a N 107/2007 Dotácie pre idTV – Taliansko (Ú. v. EÚ C 246, 20.10.2007). [82] Vec N 103/2007, Podpora pre akvizíciu digitálnych dekodérov a na úpravu antén v Sorii , rozhodnutie Komisie z 25.9.2007 (Ú. v. EÚ C 262, 1.11.2007). [83] Otvorené API je termín používaný na opis pokročilých programových rozhraní (API), ktoré uľahčujú interoperabilitu, t. j. prenositeľnosť interaktívneho obsahu medzi dodávacími mechanizmami s plnou funkčnosťou neporušeného obsahu. [84] Vec C 52/2005 (ex NN 88/2005), Dotácia pre digitálne dekodéry v Taliansku (Ú. v. EÚ L 147, 8.6.2007). [85] Vec C 34/2006 (ex N 29/2005), Zavedenie digitálnej pozemnej televízie (DVB-T) v Severnom Porýní-Vestfálsku , rozhodnutie Komisie z 23.10.2007, zatiaľ neuverejnené. [86] Za podmienok vymedzených v rozsudku vo veci Altmark : vec C-280/00 (odkaz na predbežné rozhodnutie zo strany Bundesverwaltungsgericht): Altmark Trans GmbH, Regierungspräsidium Magdeburg v Nahverkehrsgesellschaft Altmark GmbH, Zb. 2003, s. I-7747. [87] Oznámenie Komisie o uplatňovaní pravidiel štátnej pomoci na verejnoprávne vysielanie (Ú. v. ES C 320, 15.11.2001, s. 5). [88] Úplné znenie rozhodnutia je uverejnené v anglickom jazyku: http://ec.europa.eu/comm/competition/state_aid/register/ii/doc/NN-8-2007-WLWL-07.03.2007.pdf [89] Úplné znenie rozhodnutia je uverejnené v anglickom jazyku:http://ec.europa.eu/comm/competition/state_aid/register/ii/doc/E-3-2005-WLWL-en-24.04.2007.pdf [90] Vec COMP/M.4504, SFR/Tele2 , rozhodnutie Komisie z 18.7.2007. [91] Vec COMP/M.3333, Sony/BMG-II , rozhodnutie Komisie z 3.10.2007. [92] Najnovšia správa o cenách automobilov uverejnená 27. júla 2007:http://ec.europa.eu/comm/competition/sectors/motor_vehicles/prices/2007_05_full.pdf [93] Nariadenie Komisie (ES) č. 1400/2002 z 31. júla 2002 o uplatňovaní článku 81 ods. 3 Zmluvy na niektoré kategórie vertikálnych dohôd a zosúladených postupov v sektore motorových vozidiel (Ú. v. ES L 203, 1.8.2002, s. 30). [94] Pozri napr. rozhodnutie Komisie z 13.9.2007 týkajúce sa konania podľa článku 81 Zmluvy o ES (vec COMP/39.140, DaimlerChrysler ) (Ú. v. EÚ L 317, 5.12.2007, s. 76). [95] Nariadenie Európskeho parlamentu a Rady (ES) č. 715/2007 z 20. júna 2007 o typovom schvaľovaní motorových vozidiel so zreteľom na emisie ľahkých osobných a úžitkových vozidiel (Euro 5 a Euro 6) a o prístupe k informáciám o opravách a údržbe vozidiel (Ú. v. EÚ L 171, 29.6.2007, s. 1). [96] Vec COMP/M.4878, Continental/Siemens VDO , rozhodnutie Komisie z 29.11.2007. [97] Pozri bod 1.4.2. [98] Vec C 46/2007, Privatizácia automobilky Krajova, Rumunsko (Ú. v. EÚ C 248, 23.10.2007, s. 25). [99] Nariadenie Rady (EHS) č. 3118/93 z 25. októbra 1993, ktorým sa stanovujú podmienky, za ktorých sú dopravcovia, ktorí nemajú bydlisko/sídlo v určitom členskom štáte, oprávnení vykonávať vnútroštátnu nákladnú cestnú dopravu v tomto štáte (Ú. v. ES L 279, 12.11.1993, s. 1 – 16). [100] Rozhodnutie Komisie N 649/2006, Ú. v. EÚ C 139, 23.6.2007, s. 13. [101] Nariadenie Európskeho parlamentu a Rady (ES) č. 1370/2007 z 23. októbra 2007 o službách vo verejnom záujme v železničnej a cestnej osobnej doprave, ktorým sa zrušujú nariadenia Rady (EHS) č. 1191/69 a (EHS) č. 1107/70, Ú. v. EÚ L 315, 3.12.2007, s. 1. [102] Pozri správu Komisie o uplatňovaní prvého železničného balíka (KOM(2006) 189 v konečnom znení z 3. mája 2006). Pozri odporúčanie Komisie z 11. decembra k odporúčaniu Rady o aktualizácii všeobecných usmernení pre hospodárske politiky členských štátov a Spoločenstva na rok 2008 (KOM(2007) 803 v konečnom znení). Pozri najmä odporúčanie v súvislosti s Francúzskom a Nemeckom. [103] Smernica Európskeho parlamentu a Rady 2007/58/ES z 23. októbra 2007, ktorou sa mení a dopĺňa smernica Rady 91/440/EHS o rozvoji železníc Spoločenstva a smernica 2001/14/ES o prideľovaní kapacity železničnej infraštruktúry a vyberaní poplatkov za používanie železničnej infraštruktúry, Ú. v. EÚ L 315, 3.12.2007, s.44; smernica Európskeho parlamentu a Rady 2007/59/ES z 23. októbra 2007 o certifikácii rušňovodičov rušňov a vlakov v železničnom systéme v Spoločenstve, Ú. v. EÚ L 315, 3.12.2007, s. 51; nariadenie Európskeho parlamentu a Rady (ES) č. 1371/2007 z 23. októbra 2007 o právach a povinnostiach cestujúcich v železničnej preprave, Ú. v. EÚ L 315, 3.12.2007, s. 14. [104] http://ec.europa.eu/dgs/energy_transport/state_aid/consultation_ms_en.htm. [105] N 93/2006, Ú. v. EÚ C 300, 12.12.2007, s. 22. [106] Ú. v. EÚ C 215, 14.9.2007, s. 3; pozri aj tlačovú správu IP/07/1325, 13.9.2007. [107] IP 07/1558, 19.10.2007. [108] MEMO/06/243, 19.6.2006. [109] C 10/06, ešte neuverejnené. [110] C 61/07, ešte neuverejnené. [111] Ú. v. EÚ L 134, 25.5.2007, s. 4. [112] Komisia predložila 18. októbra 2006 návrh, aby sa trhy EÚ s poštovými službami úplne otvorili konkurencii do roku 2009 v súlade s dohodnutým cieľovým dátumom uvedeným v súčasnej smernici o poštových službách. [113] Vec C-280-00, Altmark Trans GmbH , Zb. 2003, s. I-7747. [114] Podľa článku 86 ods. 2 podniky poverené vykonávaním služby všeobecného hospodárskeho záujmu sa môžu vyhnúť uplatňovaniu pravidiel hospodárskej súťaže, ak uplatňovanie týchto pravidiel právne alebo fakticky bráni vykonávať konkrétne úlohy, ktoré im boli pridelené. [115] Rámec Spoločenstva pre štátnu pomoc vo forme náhrady za služby vo verejnom záujme (Ú. v. EÚ C 297, 29.11.2005, s. 4). [116] Vec N 822/2006, Financovanie splácania dlhu Post Office Limited (Ú. v. EÚ C 80, 13.4.2007, s. 5). [117] Vec N 388/2007, Post Office Ltd: Transformácia. Rozhodnutie, zatiaľ neuverejnené v úradnom vestníku, je k dispozícii na internetovej stránke GR pre hospodársku súťaž http://ec.europa.eu/comm/competition/state_aid/register/ii/ . [118] Vec C 36/2007, Sťažnosť proti nemeckému štátu za nezákonnú štátnu pomoc pre Deutsche Post (Ú. v. EÚ C 245, 19.10.2007, s. 21). Táto pomoc bola poskytnutá k pomoci, ktorá už bola posúdená ako nezlučiteľná v rozhodnutí Komisie z 19. júna 2002 o opatreniach implementovaných Nemeckom pre Deutsche Post AG (Ú. v. ES L 247, 14.9.2002, s. 27). [119] Vec E12/2005, Neobmedzená štátna záruka v prospech Poczta Polska (Ú. v. EÚ C 284, 27.11.2007). [120] Vec C 56/2007 (ex E15/2005), Garantie illimitée de l’Etat en faveur de La Poste. Rozhodnutie, zatiaľ neuverejnené v úradnom vestníku, je k dispozícii na internetovej stránke GR pre hospodársku súťaž http://ec.europa.eu/comm/competition/state_aid/register/ii/. [121] Vec C 43/2006, Projet de réforme du financement des retraites des fonctionnaires de La Poste française. Rozhodnutie, zatiaľ neuverejnené v úradnom vestníku, je k dispozícii na internetovej stránke GR pre hospodársku súťaž (http://ec.europa.eu/comm/competition/state_aid/register/ii). [122] Vec C-198/01, Consorzio Industrie Fiammiferi (CIF) a Autorità Garante della Concorrenza e del Mercato , Zb. 2003, s. I-8055. [123] Modelový program ECN je k dispozícii na http://ec.europa.eu/comm/competition/ecn/index_en.html spolu so zoznamom často kladených otázok (MEMO/06/356). [124] Približne 45 % sa týkalo uplatňovania článku 81 Zmluvy o ES, 31,5 % sa týkalo uplatňovania článku 82 Zmluvy o ES a 23,5 % sa týkalo uplatňovania článkov 81 a 82 Zmluvy o ES. [125] http://ec.europa.eu/comm/competition/elojade/antitrust/nationalcourts. [126] Rozhodnutie Európskeho parlamentu a Rady č. 1149/2007/ES z 25. septembra 2007, ktorým sa na obdobie rokov 2007 – 2013 ako súčasť všeobecného programu Základné práva a spravodlivosť ustanovuje osobitný program „Civilná justícia“ (Ú. v. EÚ L 257, 3.10.2007, s. 16). [127] Predpokladaný rozpočet na tieto granty na akciu v roku 2007 je 800 000 EUR. [128] Rámcová dohoda z 26. mája 2005 o vzťahoch medzi Európskym parlamentom a Komisiou; protokol o spolupráci medzi Európskou komisiou a Európskym hospodárskym a sociálnym výborom zo 7. novembra 2005; protokol o podmienkach spolupráce medzi Európskou komisiou a Výborom regiónov zo 17. novembra 2005.